SKRIFTLIG FORESPØRGSEL E-2565/02

af Anna Karamanou (PSE) til Rådet

(16. september 2002)

Om: Massetilbagesendelse af afghanske flygtninge

Den usikkerhed, der hersker i Afghanistan som følge af de voldelige tilstande, der hersker i dette land de konstante sammenstød, kriminaliteten, røverierne, krænkelserne af kvinders rettigheder, mineforekomsterne og de amerikanske styrkers bombardementer samt den manglende kapacitet til at optage de hjemvendende afghanske flytninge, udgør en direkte trussel mod den sikre tilbagevenden af disse flygtninge, der dels opholder sig inden for landets grænser og dels i andre lande.

Amnesty International udtrykker i sin rapport med titlen Continuing need for Protection and Standards for Return of Afghan Refugees sin bekymring over den massetilbagesendelsespolitik, som UNHCR fører i samarbejde med de stater, der har optaget de afghanske flygtninge, idet organisationen understreger, at der i sådanne tilfælde bør gælde internationale normer, der er af vital betydning for at sikre de afghanske flygtninge mulighed for at vende tilbage under holdbare, sikre og menneskeværdige vilkår. Amnesty International advarer om, at situationen ellers vil kunne føre til nye bølger af fordrivelser.

Agter Rådet at skride ind for at undgå tvangstilbagesendelse af flygtninge til Afghanistan, hvor de måske vil blive udsat for grove menneskerettighedskrænkelser, og for at sikre overholdelsen af de internationale normer for beskyttelse af flygtninge?

Svar

(20. februar 2003)

1. Efter Taliban-styrets fald og oprettelsen af nye politiske institutioner i Afghanistan er spørgsmålet om vedtagelse af programmer for tilbagesendelse af afghanske statsborgere, der befinder sig på EU-medlemsstaternes område, blevet behandlet både i de berørte medlemsstater og på EU-plan. Nogle medlemsstater har allerede indført sådanne programmer.

2. For så vidt angår EU's foranstaltninger på dette område skal der erindres om, at Det Europæiske Råd i Sevilla opfordrede Rådet til senest inden årets udgang at vedtage tilbagesendelsesprogrammer på grundlag af Kommissionens grønbog om tilbagesendelse, der også skal tage sigte på en optimering af fremskyndet tilbagevenden til Afghanistan (konklusion nr. 30).

Med henblik på at gennemføre Sevilla-konklusionerne har det danske formandskab fremlagt et udkast til særprogram for tilbagesendelse af statsborgere fra Afghanistan, der i øjeblikket behandles i Rådets kompetente instanser og første gang blev drøftet i Rådet den 15. oktober 2002. Rådet vedtog denne plan på samlingen den 28. november 2002.

Rådet bemærker, at denne plan for tilbagesendelse af statsborgere fra Afghanistan bør ses på baggrund af et overordnet EU-program, der også er under udarbejdelse. Rådet fandt ved vedtagelsen af denne plan, at tiden nu er inde til at påbegynde tilbagesendelse til Afghanistan fra EU, og at retsstillingen for de afghanere, der beslutter ikke at benytte sig af frivillig tilbagevenden, fortsat skal følge den relevante nationale lovgivning under fuld overholdelse af 1951-konventionen om flygtninges retsstilling og

protokollen hertil fra 1967. Rådet erkendte også den vigtige aktive rolle, medlemsstaterne enkeltvis og Fællesskabet som helhed kan spille. Med henblik herpå indkredser planen, på hvilke områder en koordinering på europæisk plan vil have størst virkning, og hvor medlemsstaternes og Fællesskabets indsats kan supplere hinanden. Ansvaret for implementeringen af planen ligger hovedsagelig hos medlemstaterne, mens Kommissionens rolle er af en mere koordinerende karakter.